b'\n_START_ARTICLE_\nKidetankoprosessi\n_START_PARAGRAPH_\nKidetankoprosessi (tunnetaan my\xc3\xb6s nimill\xc3\xa4 jodidiprosessi ja van Arkelin\xe2\x80\x93de Boerin prosessi) on Anton Eduard van Arkelin ja Jan Hendrik de Boerin vuonna 1925 kehitt\xc3\xa4m\xc3\xa4, ensimm\xc3\xa4inen teollisesti mahdollinen ja taloudellinen tapa valmistaa pieni\xc3\xa4 m\xc3\xa4\xc3\xa4ri\xc3\xa4 eritt\xc3\xa4in puhdasta titaania ja zirkoniumia. Prosessi perustuu p\xc3\xa4\xc3\xa4asiallisesti metallijodidien muodostumiseen ja niiden hajoamistuotteina syntyviin puhtaisiin metalleihin. T\xc3\xa4m\xc3\xa4 tapa on my\xc3\xb6hemmin korvautunut Krollin prosessilla.\n_START_SECTION_\nProsessi k\xc3\xa4yt\xc3\xa4nn\xc3\xb6ss\xc3\xa4\n_START_PARAGRAPH_\nEp\xc3\xa4puhtaat titaani, zirkonium, hafnium, vanadiini, torium tai protaktinium l\xc3\xa4mmitet\xc3\xa4\xc3\xa4n tyhji\xc3\xb6ss\xc3\xa4 jodin kanssa 50\xe2\x80\x93250 \xc2\xb0C l\xc3\xa4mp\xc3\xb6tilaan. L\xc3\xa4mmitett\xc3\xa4ess\xc3\xa4 muodostuvat titaani- (TiI\xe2\x82\x84) tai zirkoniumtetrajodidi (ZrI\xe2\x82\x84) h\xc3\xb6yrystyv\xc3\xa4t ja j\xc3\xa4tt\xc3\xa4v\xc3\xa4t metalleissa esiintyv\xc3\xa4t ep\xc3\xa4puhtaudet kiinteiksi, n\xc3\xa4in erottuen muodostuneista jodideista._NEWLINE_Titaanitetrajodidi (TiI\xe2\x82\x84) sulaa ilmakeh\xc3\xa4n paineessa 150 \xc2\xb0C celsiusasteen l\xc3\xa4mp\xc3\xb6tilassa, ja kiehuu 377 \xc2\xb0C celsiusasteessa; zirkoniumtetrajodidi (ZrI\xe2\x82\x84) puolestaan sulaa 499 \xc2\xb0C celsiusasteen l\xc3\xa4mp\xc3\xb6tilassa ja kiehuu 600 \xc2\xb0C l\xc3\xa4mp\xc3\xb6tilassa. Kiehumispisteiden vaatima l\xc3\xa4mp\xc3\xb6tila laskee ainetta ymp\xc3\xa4r\xc3\xb6iv\xc3\xa4n paineen laskiessa.\n_START_SECTION_\nPelkistyminen\n_START_PARAGRAPH_\nKaasuuntuneet jodidit hajoavat ja pelkistyv\xc3\xa4t 1 400 \xc2\xb0C l\xc3\xa4mp\xc3\xb6tilaan s\xc3\xa4hk\xc3\xb6ll\xc3\xa4 kuumennetun volframilangan ansiosta. Puhdas metalli kertyy volframilankaan, ja m\xc3\xa4\xc3\xa4rien kasvaessa lanka tulee paremmin s\xc3\xa4hk\xc3\xb6\xc3\xa4 johtavaksi ja vaatii sit\xc3\xa4 suurempaa s\xc3\xa4hk\xc3\xb6virtaa l\xc3\xa4mp\xc3\xb6tilan yll\xc3\xa4pit\xc3\xa4miseksi, mit\xc3\xa4 suurempia m\xc3\xa4\xc3\xa4ri\xc3\xa4 metallia lankaan kertyy.'